Коми Республикаса Юралысь Вячеслав Гайзер видлалiс Президиумö пырысьяскöд да Коми Республикаса Государственнöй Сöветын фракцияясса юрнуöдысьяскöд Кага во нуöдöм кузя мероприятиеяс план

Документлöн медся тöдчана пунктъясысь В.Гайзер лыддис республикаын региональнöй материнскöй капитал пыртöм – 150 сюрс шайт коймöд кага да водзö челядь чужтiгöн, 2011 вося тöвшöр тöлысь 1 лунсянь заводитöмöн, да кагаöс пи-ныв пыдди босьтiгöн öтчыдъя сьöм пособие содтöм – быд кага вылö 10-сянь 200 сюрс шайтöдз (сэк, кор ныв-пи пыдди босьтöны психическöй либö физическöй сöвмöмын кольччысь кагаöс, 15-сянь 250 сюрс шайтöдз).

«Тайö документыс – абу вежны позьтöмтор, тайö подув примитöм решениеяслы да вынсьöдöм мероприятиеяслы. Ме дась видлавны быд вöзйöм, медым пыртны тайö планö выль механизмъяс, кутшöмъяс отсаласны миянлы пöртны олöмö ыджыд мог – отсавны регионын быдтыны челядь да кыпöдны семьялысь тöдчанлунсö», – пасйис В.Гайзер.

Республикаса Юралысь торйöн пасйис, мый планса уджыс оз кут нуöдсьыны кадколаст серти: «2011 восö индöма кыдзи öтувъя уджö босьтчан во. Локтан воö либö таво нин, миян позянлунъяс серти, тайö документыс кутас содны выль мероприятиеясöн».

«План вылын колö водзö уджавны республикаса быд карын да районын. Ме вöзъя Коми Республикаын меставывса асвеськöдлан органъяслы аслыныс лöсьöдны да дасьтыны муниципальнöй юкöнъясын Кага во нуöдöм кузя мероприятиеяс план. Кута лача, мый мероприятиеяс олöмö пöртöмö босьтчас и бизнес-сообщество, сы лыдын челядьлы и спорт площадкаяс вöчöм кузя, и школаяслы оборудование сетöм да мукöдтор кузя»,– содтiс Вячеслав Гайзер.